《张持荷示诗编次韵一篇为谢》
宋代·喻良能

先唐诗道昌，万象绕吟笔。
长吉穷嶮怪，奚囊销永日。
一洗齐梁陋，古澹见摩诘。
诘斋妙入神，二者无一失。
游戏唾成珠，所至动盈帙。
长篇杂短咏，朱弦响玉律。
脱身声利场，宴坐心更逸。
高眠听松声，清话剥芡实。
声名笑山王，任达景嵇毕。
时发孤凤鸣，不作寒蛩唧。
人讥雕肺肝，悠然非所恤。
编成客未佳，椟藏谨勿出。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。